62019TJ0854_RES
Kawża C-461/19
Franz Schröder GmbH RB Co. KG
kontra
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (It-Tielet Awla) tat-2 ta’ Ġunju 2021
“ Trade mark tal-Unjoni Ewropea – Proċedimenti għal dikjarazzjoni ta’ invalidità – Applikazzjoni għat-trade mark verbali tal-Unjoni Ewropea MONTANA – Raġuni assoluta għal rifjut – Karattru deskrittiv – Artikolu 7(1)(c) tar-Regolament (KE) Nru 207/2009 [li sar l-Artikolu 7(1)(c) tar-Regolament (UE) 2017/1001] – Dritt għal smigħ – Artikolu 94(1) tar-Regolament 2017/1001 – Eżami ex officio tal-fatti – Ammissjoni tal-provi prodotti għall-ewwel darba quddiem il-Bord tal-Appell – Artikolu 95(1) u (2) tar-Regolament 2017/1001”
Trade mark tal-Unjoni Ewropea – Proċedura għat-tressiq ta’ kawża – Appell mid-deċiżjoni tad-Diviżjoni tal-Kanċellazzjoni tal-Uffiċċju – Eżami mill-Bord tal-Appell – Portata – Provi prodotti għall-ewwel darba quddiem il-Bord tal-Appell – Teħid inkunsiderazzjoni – Setgħa diskrezzjonali tal-Bord tal-Appell – Limiti
(Regolament tal-Parlament Ewropew u tal-Kunsill 2017/1001, Artikolu 95(2); Regolament tal-Kummissjoni 2018/625, Artikolu 27(4))
(ara l-punti 24 sa 26)
Trade mark tal-Unjoni Ewropea – Dispożizzjonijiet proċedurali – Eżami ex officio tal-fatti – Proċedimenti għal dikjarazzjoni ta’ invalidità fir-rigward tal-motivi assoluti ta’ rifjut – Eżami limitat għall-motivi invokati – Teħid inkunsiderazzjoni tal-fatti magħrufa
(Regolament tal-Parlament Ewropew u tal-Kunsill 2017/1001, Artikoli 7,59, 62 u 95(1))
(ara l-punti 38 sa 41, 48, 49)
Trade mark tal-Unjoni Ewropea – Proċedura għat-tressiq ta’ kawża – Appelli quddiem il-Bordijiet tal-Appell – Kompetenza tal-bordijiet tal-appell – Eżami sħiħ ġdid tal-mertu – Portata
(Regolament tal-Parlament Ewropew u tal-Kunsill 2017/1001, Artikoli 71(1), u 95(1))
(ara l-punti 42, 45, 50, 56)
Sunt
L-intervenjenti, RDS Design ApS, hija l-proprjetarja tat-trade mark verbali tal-Unjoni Ewropea MONTANA. Ir-rikorrenti, Franz Schröder GmbH Co. KG, ippreżentat quddiem l-Uffiċċju tal-Proprjetà Intellettwali tal-Unjoni Ewropea (EUIPO) talba għal dikjarazzjoni ta’ invalidità ta’ din it-trade mark minħabba li hija kienet ġiet irreġistrata bi ksur tal-Artikolu 7(1)(c) tar-Regolament Nru 207/2009 (
1
).
Id-Diviżjoni tal-Kanċellazzjoni tal-EUIPO laqgħet it-talba għal dikjarazzjoni ta’ invalidità. Wara rikors tal-intervenjenti, il-Bord tal-Appell tal-EUIPO annulla din id-deċiżjoni u ċaħad it-talba għal dikjarazzjoni ta’ invalidità. Hija ammettiet il-provi ppreżentati mill-partijiet għall-ewwel darba quddiemha u qieset li hija setgħet teżamina “ex officio” l-eventwali preżenza tar-raġuni assoluta invokata insostenn tat-talba għal dikjarazzjoni ta’ invalidità. Ir-rikorrenti ippreżentat rikors quddiem il-Qorti Ġenerali, intiż għall-annullament tad-deċiżjoni tal-Bord tal-Appell.
Il-Qorti Ġenerali tiċħad dan ir-rikors u, minn naħa, tagħmel preċiżazzjonijiet dwar is-setgħa diskrezzjonali tal-Bord tal-Appell eżerċitata għall-finijiet tat-teħid inkunsiderazzjoni tal-provi prodotti għall-ewwel darba quddiemu. Min-naħa l-oħra, huwa jiżviluppa l-ġurisprudenza dwar il-limitazzjoni tal-eżami tal-EUIPO għall-motivi u l-argumenti tal-partijiet fil-kuntest ta’ proċedimenti għal dikjarazzjoni ta’ invalidità bbażati fuq raġunijiet assoluti ta’ invalidità.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali tfakkar li l-Artikolu 95(2) tar-Regolament 2017/1001 (
2
) jagħti lill-EUIPO setgħa diskrezzjonali wiesgħa sabiex jiddeċiedi jekk hemmx lok jew le li jieħu inkunsiderazzjoni fatti u provi prodotti tardivament. Madankollu, huwa jippreċiża li l-eżerċizzju ta’ din is-setgħa diskrezzjonali, f’dak li jirrigwarda l-fatti invokati u l-provi prodotti għall-ewwel darba quddiem il-Bord tal-Appell, huwa issa limitat mill-Artikolu 27(4) tar-Regolament 2018/625 (
3
), li jipprovdi li dan il-bord jista’ jaċċettahom biss jekk jidher, prima facie, rilevanti, għall-eżitu tal-kawża, u jekk dawn ma ġewx ippreżentati fil-ħin għal raġunijiet validi. Il-Qorti Ġenerali tikkonstata li l-Bord tal-Appell ma vverifikax jekk dawn iż-żewġ rekwiżiti kinux issodisfatti. Madankollu, dan ma jwassalx għall-annullament tad-deċiżjoni kkontestata, għaliex ma ġiex stabbilit li din id-deċiżjoni seta’ kellha kontenut differenti.
Fit-tieni lok, il-Qorti Ġenerali tfakkar li, fil-proċedimenti għal dikjarazzjoni ta’ invalidità bbażati fuq raġuni assoluta għal rifjut, l-EUIPO jillimita l-eżami tiegħu, skont l-Artikolu 95(1) tar-Regolament 2017/1001, għall-motivi u għall-argumenti mressqa mill-partijiet. Il-Bord tal-Appell jista’ madankollu jeżerċita l-kompetenzi tad-dipartiment li ħa d-deċiżjoni appellata u jipproċedi għal eżami ġdid komplet tal-mertu tal-appell, kemm fid-dritt kif ukoll fil-fatt (
4
). Il-Qorti Ġenerali tirrileva li, f’dan il-każ, minkejja l-affermazzjoni kuntrarja tal-Bord tal-Appell li hija setgħet twettaq l-eżami “ex officio” tal-preżenza tar-raġuni assoluta għal rifjut inkwistjoni, dan sempliċement evalwa jekk l-imsemmija raġuni assoluta, invokata preċiżament mir-rikorrenti, kinitx ta’ natura li twassal għan-nullità tat-trade mark ikkontestata. Fil-fatt, huwa ma eżaminax ex officio l-fatti rilevanti li setgħu jwassluh sabiex japplika raġunijiet assoluti għal rifjut oħra ta’ natura li jikkontestaw il-validità tat-trade mark inkwistjoni. Barra minn hekk, il-Qorti Ġenerali tqis li l-Bord tal-Appell ma wettaqx eżami ex officio ta’ “fatti addizzjonali”, peress li l-konstatazzjonijiet tiegħu jaqgħu taħt l-evalwazzjoni tiegħu tal-elementi mressqa mir-rikorrenti insostenn tat-talba għal dikjarazzjoni ta’ invalidità u tal-motivi tad-deċiżjoni tad-Diviżjoni tal-Kanċellazzjoni. Dan l-approċċ jirrifletti l-eżerċizzju tal-eżami ġdid tiegħu fil-mertu tal-appell, li abbażi tiegħu l-Bord tal-Appell seta’ jasal għal soluzzjoni differenti minn dik mixtieqa mir-rikorrenti u minn dik tad-Diviżjoni tal-Kanċellazzjoni. Għalhekk, il-Qorti Ġenerali tikkonkludi li l-Bord tal-Appell ma eċċediex il-limiti tal-eżami tiegħu previsti fl-Artikolu 95(1) tar-Regolament 2017/1001.
(
1
)	Regolament tal-Kunsill (KE) Nru 207/2009 tas‑26 ta’ Frar 2009 dwar it-trade mark tal-Unjoni Ewropea (ĠU 2009, L 78, p. 1).
(
2
)	Regolament (UE) 2017/1001 tal-Parlament Ewropew u tal-Kunsill tal-14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1)
(
3
)	Regolament Delegat tal-Kummissjoni (UE) 2018/625 tal-5 ta’ Marzu 2018 li jissupplimenta r-Regolament (UE) 2017/1001 tal-Parlament Ewropew u tal-Kunsill dwar it-trademark tal-Unjoni Ewropea, u li jħassar ir-Regolament Delegat (UE) 2017/1430 (ĠU 2018, L 104, p. 1).
(
4
)	Konformement mal-Artikolu 71(1) tar-Regolament Nru 2017/1001: